Gy. Bárdos, poslanec: (2003-07-01):
Čím môže Slovenská republika prispieť k tomuto spoločnému európskemu snu? Po prvé, nadaním a vzdelaním svojich obyvateľov. Po druhé, túžbou ľudí po slobode a pevnou vôľou, ktorou počas uplynulých desaťročí dokázali vzdorovať proti permanentným pokusom na potláčanie ich osobných slobôd. Drvivá väčšina obyvateľov Európskej únie dnes už nevie, čo to znamená žiť v diktatúre, ktorá kruto popiera aj najzákladnejšie demokratické hodnoty, také dôležité pre dôstojnosť a slobodný rozvoj jedinca a komunity. Preto dedičstvo historických udalostí v roku 1968 alebo 1989, na ktoré môžeme byť právom hrdí, znamená takú vzácnu historickú skúsenosť pre Európu budúcnosti, ktorá pomôže pochopiť - a čo je nemenej dôležité - aj správne hodnotiť udalosti mimo nášho kontinentu a zároveň znamená aj neustále varovanie, akési permanentné memento, akú veľkú hodnotu majú princípy demokracie a slobody. Okrem spomenutých a bezpochyby mimoriadne dôležitých faktorov je tu ešte jeden prínos stredoeurópanov, vrátane Slovenskej republiky, ktorý prinesú do Európskej únie. Je to historická skúsenosť, ktorá poukazuje na to, že mierové spolužitie medzi národmi a národnosťami, trpezlivosť a umiernenosť v interetnických vzťahoch znamená nevyhnutný predpoklad pre mier, prosperitu a rozvoj. Národy strednej Európy žili spolu vo veľkých mnohonárodných štátnych útvaroch počas niekoľkých stáročí, v ktorých bolo mierové spolužitie medzi príslušníkmi rôznych národností samozrejmosťou. V 19. a 20. storočí boli tieto špecifické tradície narušené vlnami intolerancie a nenávisti, avšak nič ani bezbrehý nacionalizmus nemohol a nemôže vymazať z kolektívnej vedomia národov v regióne pocit nevyhnutnosti, vzájomnej odkázanosti. Ako pre Európu typický príklad spomeniem, že aj medzi najväčšími rivalmi je možné zmierenie, dokonca silné priateľstvo, ktoré je hodné nasledovania. By som chcel uviesť už toľkokrát spomínané francúzsko-nemecké vzťahy. Z tohto mimoriadne komplikovaného okruhu by som chcel vytrhnúť jeden moment, ktorý však nesie priam symbolický odkaz. Je to život Roberta Schumana. Schuman ako obyvateľ Alsaska-Lotrinska bojoval v prvej svetovej vojne v cisárskej nemeckej armáde proti Francúzom. Po znovupripojení tohto územia k Francúzsku sa automaticky stal francúzskym občanom a po úspešnej kariére ministrom zahraničných vecí Francúzskej republiky po druhej svetovej vojne. Potom, čo si oba veľké národy Európy uvedomili, že ich neustála rivalizácia, ktorá od roku 1870 vyústila do troch vojen, ktoré spustošili oba štáty, im namiesto očakávanej veľkosti priniesla len utrpenia a úpadok, normalizovali svoje vzťahy a začali s budovaním spoločnej budúcnosti. Robert Schuman sa stal otcom celého procesu, ktorý tento vývoj ovplyvňoval v dominantnej miere. Tento príklad som prezentoval aj preto, aby som na živote jednotlivca demonštroval možnosť takéhoto procesu pre tých, pre ktorých sú historické procesy medzi národmi príliš vzdialené. Maďarská komunita v Slovenskej republike sa hrdo hlási k multikulturalite, k odkazu zmierenia a vzájomného spolužitia národov, ako aj k myšlienke a hodnotám európskej integrácie, lebo veríme, že spomínané hodnoty tvoria jeden z jej základných pilierov. Po roku 1989, odkedy obyvatelia nášho štátu majú možnosť aj reálne ovplyvňovať zahraničnú politiku, stála maďarská komunita vždy na strane proeurópskej politiky a nepretržite podporovala členstvo Slovenskej republiky v Európskej únii. Strana maďarskej koalície a jej predchodkyne ako zástupcovia záujmov maďarskej komunity na Slovensku a nositelia jej hodnôt budovali počas uplynulého desaťročia svoju politiku na tejto báze. Podporujeme a vždy sme podporovali členstvo Slovenskej republiky v Európskej únii nezávisle od toho, či sme boli v opozícii alebo sme boli súčasťou - alebo sme - vládnej koalície. Lebo považujeme ju za najlepší rámec nielen pre rozvoj menšín, ale aj pre Slovenskú republiku. Na záver by som chcel pripomenúť ešte jeden faktor, ktorý bude podľa nás najväčším prínosom členstva Slovenskej republiky v Európskej únii. Všetky pozitíva a prínosy Európskej únie je možné zhrnúť do jedného slova, ktoré však vyjadrí azda všetko pozitívne, čo súvisí s naším členstvom v únii. Je tu možnosť, možnosť na slobodnejší a lepší život, čo musí byť samozrejmosťou pre každého občana. Možnosť na rozvoj, a nielen z hľadiska materiálnych hodnôt, možnosť osobného rozvoja, možnosť na kvalitnejšie vzdelanie, sebazdokonaľovanie, cestovanie, získanie širokospektrálnych skúseností. Možnosť na to, aby sme už nikdy nemuseli s úzkosťou myslieť na niektoré slabosti našej demokracie. Samozrejme, každý z nás si uvedomuje, že Európska únia nie je zázračný liek, ktorý okamžite vyrieši všetky naše problémy. Naše vlastné problémy si musíme vyriešiť my sami. Veď my poznáme najlepšie korene našich problémov, mentalitu našich ľudí a prostredie, v ktorom tieto problémy existujú. Význam Európskej únie pre našu budúcnosť spočíva v tom, že umožní efektívnejšie riešenie týchto problémov, vytvára možnosti na ich elimináciu, avšak využívať tieto možnosti a konať musíme my sami. Vážené dámy, vážení páni, pričlenením sa k Európskej únii sa Slovenská republika pripojí k jedinečnému projektu v dejinách ľudstva, ktorý sa možno začal už v časoch antických bájí. Všetko sa začalo mýtickým únosom v bájnej Európe a postupne sa vytvárala identita založená na kresťansko-židovskej morálke, na rímskom práve, gréckej antickej filozofii, na hodnotách a víziách renesancie v optimizme osvietenstva a po tragédiách 20. storočia na uznaní nevyhnutnosti spolupráce, vzájomnej tolerancii a rešpektu. Samozrejme aj, keď to je jedinečný proces v dejinách ľudstva, predsa bol a je kreovaný ľuďmi a ako všetko ľudské, ani to nie je dokonalé. Avšak napriek všetkým nedostatkom európske integračné procesy dokázali vytvoriť také podmienky pre rozvoj kontinentu, výsledkom ktorých bola nevídaná prosperita a rozvoj národov Európy. Tým, že máme možnosť participovať na tomto projekte, sme získali jedinečnú šancu. Parafrázujúc slová Winstona Churchilla, táto hodina je jedna z našich najlepších momentov v našom živote a môžeme byť hrdí, že môžeme byť pri tom, keď Národná rada Slovenskej republiky vysloví súhlas. Vážený pán predseda Národnej rady, prítomní členovia vlády, vážené dámy, vážení páni, Strana maďarskej koalície podporovala a podporuje integráciu Slovenskej republiky do Európskej únie, preto naše hlasovanie bude v prospech nášho vstupu do únie. Poslanecký klub Strany maďarskej koalície bude hlasovať za vyslovenie súhlasu Národnej rady Slovenskej republiky so Zmluvou o pristúpení k Európskej únii. Ďakujem vám za pozornosť. (Potlesk.)